Imaziɣen si llan kerfen ɣer ugama, d matta yellan di-s, (iɣerṣiwen, tiṣeḍwa, idurar atg), d waya i ahen-iǧǧin ɣer-sen tineẓrit n ucehhal d tameqrant id n tmasut, tineẓrit-a teǧǧ-ihen ssensufen s yal tagnit, i dyettasen deg useggas, jar-asent tafsut yellan d imri seg yimran i ttrajan udan , ttweǧǧaden-as-d, ssensufen seg-s, zzat ma had tadef, s ṣa n wussan ttemlayamen udan teggen sent n terbaɛin, yal tict ɣef uɣir, reffden iqebbalen ttiraren takurt, (Taqust), tarbaɛt i isawan iswi d nettat i igedren, ɣir had yexleḍ iḍ ayt n uxxam tggen amensi n lɛid, Yuma ad yili d učči yiẓiḍen, am tuḍfist niɣ d zirawi, bac ad tiẓiḍ tefsut, ad yili d imri n lxir d newwar.